פיט מורי

פיטר מורי ג'יימס (Peter Murray James נולד ב-19 בספטמבר 1925, נודע כפיט מורי) הוא מגיש רדיו וטלוויזיה בריטי, בעל קריירה ארוכה ב-BBC. בשנות החמישים היה למגיש הרוק אנד רול הראשון בממלכה המאוחדת, כמנחה תוכנית הטלוויזיה Six-Five Special, משתתף קבוע בתוכנית Juke Box Jury (1959–1967) ומגיש התוכנית Top of the Pops(1964–1969). כן הוא מזוהה בבריטניה כמגיש והפרשן הקבוע של שידורי תחרות הזמר של האירוויזיון משנת 1959 ועד סוף שנות השבעים. בשנות השישים והשבעים שידר מספר תוכניות רדיו מרכזיות ב-BBC. כן שימש כמנחה בתוכניות טלוויזיה, סרטים תיעודיים ותוכניות רדיו רבות עד פרישתו ב-2003. מורי שיחק גם בתפקידים קטנים בסרטים ותרם את קולו למספר שירים.

 ראשית חייו 
נולד בהאקני, מזרח לונדון וגדל בצ'יזיק. אמו הייתה רקדנית לשעבר במופעי וודוויל, אביו היה נכה ממלחמת העולם הראשונה, שם נפגע מהתקפת גז בקרב על הסום. כדי להתגבר על ביישנותו, החל להתעניין דווקא במשחק. בגיל חמש-עשרה נבחן לאקדמיה המלכותית לאמנות הדרמה (RADA) והתקבל. עם סיום הלימודים ב-1944, התגייס לחיל האוויר המלכותי.

 קריירה 
 רדיו 
ב-1949 פנו אליו מרדיו לוקסמבורג (תחנת רדיו בשפה האנגלית ששידרה מאדמת לוקסמבורג לכיוון האי הבריטי, על מנת לעקוף מגבלות חוקיות ורגולטוריות של הממשלה הבריטית) על מנת לשמש כדי ג'יי (משמעות המונח דאז הייתה שדרן לניגון תקליטים, עם כמה מילות הקדמה). הוא נשאר בתפקיד עד 1955. באחד הימים קיבל משלוח תקליטונים מארוצת הברית, בהם השיר Rock Around the Clock של Bill Haley & His Comets. מרוב התלהבות, הוא שידר את השיר ארבע פעמים במהלך רבע שעה. היה זה שידור הרוק אנד רול הראשון שנקלט באירופה.

עם שובו ללונדון, הצטרף לתחנת BBC Light Programme כשדרן. בין 1958 ל-1961 שידר את תוכניתו Pete Murray's Party, בה ניגן תקליטי רוק אנד רול אמריקאים. ב-1967 היה מראשוני תחנת BBC Radio 1. ב-1969 החל לשדר תוכנית יומית בת שעתיים בשם Open House ב-BBC Radio 2. ב-1980 החל לשדר את תוכניתו בסופי שבוע, במקום בימי החול. ב-1981 עבר מתחום המוזיקה והבידור לתחום המלל והיה למגיש המגזין Midweek ב-BBC Radio 4. סוף 1983 הכריזה התחנה על סיום עבודתו, בשל סגנונו המיושן. דבר שהוביל לסיום עבודתו ב-BBC, דבר אותו הגדיר מאוחר יותר כטעות גדולה. עם זאת נטען שהפיטורין למעשה שלו נעשו עקב הבעת התמיכה שלו בהמפלגה השמרנית.

ב-1984 החל לשדר בתחנת LBC (London Broadcasting Company), שם שידר עד סוף דצמבר 2002. לאחר מכן הופיע באופן אקראי בתוכניות של תחנות רדיו עצמאיות שונות. בבוקסינג דיי של השנים 2021 ו-2022 התארח בתוכניות מיוחדות בתחנת Boom Radio.

 טלוויזיה  
ב-1957 נבחרו פיט מורי וג'ו (ג'וזפין) דגלאס  להנחות את תוכנית הטלוויזיה הראשונה שיועדה לשידור הופעות מוזיקת סקיפל לנוער, Six-Five Special. כן היה משתתף קבוע בתוכנית Juke Box Jury (1959–1967). ב-1959 הנחה את הקדם אירוויזיון הבריטי (Eurovision Song Contest British Final). בשנים 1959, 1960, 1961, 1968, 1972, 1973, 1977, 1978 היה המנחה והפרשן של שידורי האירוויזיון בבריטניה.

בראשית שנות השישים הנחה את מופעי ה-New Musical Express שהתקיימו בהארנה של ומבלי ושודרו בטלוויזיה עם אמנים כגון הביטלס, קליף ריצ'רד והצלליות, The Who ועוד. ב-1964 היה לאחד מראשוני המגישים של תוכנית המוזיקה המרכזית של ה-BBC Top of the Pops, אותה הגיש עד 1969. ב-16 ביוני 1966 הנחה את הפעם היחידה בה השתתפו הביטלס בתוכנית.

 חיים אישיים 
מתגורר בוימבלדון. היה נשוי לפטרישה קרב (Patricia Crabbe), עד מותה מסרטן השד ב-2010. בנו, מייקל מורי ג'יימס, שהיה אף הוא בוגר RADA התאבד בשנת 1981, בגיל 27. דבר ממנו מורי, לדבריו, לא התאושש.

בשנת 1969 הוענק לו תואר קצין במסדר האימפריה הבריטית והוא הפך לחבר אגודת Grand Order of Water Rats (מסדר כבוד של העוסקים בבידור).

בתוכנית בוקר בה התארח ביוני 1983 יצא באופן חריף נגד מפלגת הלייבור והתייצב לצד המפלגה השמרנית, באמרו ש"הצבעה עבור הלייבור היא קול לקומוניזם, ירחם עליכם האל אם לא תצביעו עבור המפלגה השמרנית".

ב-1975 פרסם את האוטוביוגרפיה שלו, One Day I'll Forget My Trousers ("יום אחד עוד אשכח את המכנסיים שלי").

ב-19 בספטמבר 2025 הגיע לגיל מאה.

 קישורים חיצוניים 
 מידע וראיון באתר מורשת הבידור הבריטי
 BBC Radio 2 to celebrate the career of Pete Murray in his own words, תוכנית מאוקטובר 2022

 , כתבה של חדשות BBC בעשר לכבוד יום הולדתו ה-100, 17 בספטמבר 2025

הערות שוליים

קטגוריה:שדרני רדיו וטלוויזיה בריטים
קטגוריה:כותבי אוטוביוגרפיה בריטים
קטגוריה:בריטים שהגיעו לגיל מאה
קטגוריה:בוגרי האקדמיה המלכותית לאמנות הדרמה
קטגוריה:קצינים במסדר האימפריה הבריטית
קטגוריה:בריטים שנולדו ב-1925